**Marie-Louise Lachapelle**, nada en París o 1 de xaneiro de 1769 e finada na mesma cidade o 4 de outubro de 1821, foi unha comadroa francesa, que chegou a desempeñar o cargo de xefa de obstetricia no Hôtel-Dieu de París, o hospital máis antigo de París. Publicou libros de texto sobre anatomía da muller, xinecoloxía e obstetricia. Era contraria ao uso dos fórceps e escribiu *Pratique des accouchements*, que se converteu durante moito tempo no texto de obstétrica estándar, e en que promoveu os partos naturais. Lachapelle é considerada xeralmente a nai da obstetricia moderna.

Traxectoria
-----------

Lachapelle naceu en París, filla única dunha coñecida comadroa, Marie Jonet, e de Louis Dugès, un funcionario de saúde. Ademais, a súa avoa tamén era comadroa. Moi nova, comezou a traballar como matrona grazas ás ensinanzas recibidas dende nena da súa nai. En 1792, casou cun cirurxián que traballaba no Hôpital Saint-Louis.

Entre 1792 e 1795, deu a luz unha filla e deixou de traballar, mais a morte do seu home, acontecida tras tres anos de matrimonio, convertérona na única responsable do mantemento da súa filla, o que supuxo ter que volver traballar como comadroa.

A súa filla non seguiu a tradición familiar de especializarse para ser comadroa e ingresou nun convento.

Lachapelle faleceu de cancro de estómago en 1821 logo dunha curta enfermidade.

Carreira
--------

Mentres a súa nai aínda vivía, reorganizárase a sala de maternidade, e Lachapelle asistía a súa nai como matrona xefa asociada. Á idade de doce anos, xa asistía en partos complicados.

Trala morte da súa nai, Lachapelle herdou a posición que esta tiña como xefa no Hôtel-Dieu, o hospital público máis grande de París, en 1797. O hospital asistía os pobres e foi apoiado economicamente por Notre Dame de París. Era o mellor hospital obstétrico do seu tempo e era coñecido pola súa escola de matronas. Pasou parte de 1796 e 1797 ampliando os seus estudos de obstetricia con Franz Naegele.

Jean-Louis Baudelocque deuse de conta da necesidade dunha escola organizada de comadroas. Debido á experiencia médica de Lachapelle e a súa reputación, foille solicitado que dirixise a nova escola normal de comadroas, e o hospital para nenos que o goberno de Napoleón estableceu en Port Royal, a Maternidade. Coa finalidade de incrementar aínda máis os seus coñecementos en obstetricia, Lachapelle foi a Heidelberg para estudar, e logo regresou a París, onde se converteu en xefa da maternidade e o hospital de nenos do novo Hospicio da Maternidade, unha rama do Hôtel-Dieu de Port Royal.

Lachapelle faleceu sen rematar o seu libro, que foi finalizado polo seu sobriño Antoine Louis Dugès, tamén obstetra, que o publicou en 1825 baixo o título *Pratique des accouchements; ou Mémoires et observaciones choisies, sur les points les plus importants de l'art*. O libro foi moi influente en todo o século XIX. Nel púxose en evidencia o seu rexeitamento ao emprego de fórceps no parto para a maioría dos casos e avogou por unha intervención mínima polos médicos durante o mesmo.

Notas
-----

1. ↑  *Historia de las Mujeres en la Ciencia para Jóvenes*. Vivian Sheldon Epstein. 1995. VSE Editorial. ISBN 978-0-9601002-7-9. páx. 35
2. ↑  Delacoux 1833, p. 97.
3. ↑  *Diccionario de las mujeres célebres*. A. Jourcin i Ph Van Tieghem. 1970. Páx. 150
4. ↑  *Annuaire nécrologique ou complément annuel et la continuación de toutes les biografías ou Dictionnaires historiques*. Mahul, A. París, Ponthieu de 1822. Vol. 2. Páx. 229
5. 1 2 3  Oakes 2002, p. 208.
6. 1 2  El Diccionario Biográfico de Mujeres en la Ciencia: LZ. Marilyn Bailey Ogilvie. 2000. Taylor & Francis. páxina 731
7. 1 2  *Napoleón y la cuestión de la mujer: Discursos del otro sexo en la educación francesa, Medicina y Derecho Médico 1799-1815*, June K. Burton. 2007. Texas Tech University Press. Páx. 98
8. ↑  Alic 1999.
9. ↑  June K. Burton casts that into doubt: *Napoleon and the woman question: Discourses of the other sex in French education, medicine, and medical law 1799-1815*, páx. 101
10. ↑  *Enciclopedia Espasa*. Volume 29. P. 174. 1916. ISBN 84-239-4529-4
11. ↑  Alic 1999, pp. 306-307.

Véxase tamén
------------

### Bibliografía

* Alic, Margaret (1999). Proffitt, Pamela, ed. *Marie-Louise (Dugès) Lachapelle*. *Notable Women Scientists* (Gale Group). ISBN 0-7876-3900-1.
* Oakes, Elizabeth H. (2002). *International Encyclopedia of Women Scientists*. Facts On File. ISBN 0-8160-4381-7.
* Ogilvie, Marilyn; Harvey, Joy (2000). *The Biographical Dictionary of Women in Science*. ISBN 0-415-92040-X.
* *Annuaire médico-chirurgical des hopitaux et hospices civils de Paris*. París: Crochard. 1819. Consultado o 6 de febreiro de 2013.
* Delacoux, Aloïs (1833). "Lachapelle (Marie-Louise Dugès, veuve)". *Biographies des sages-femmes célèbres anciennes, modernes et contemporaines* (en francés). París: Trinquart. pp. 97–106. Arquivado dende o orixinal o 13 de xuño de 2015. Consultado o 7 de febreiro de 2013.

* Portal:Muller
* Portal:Francia

|  |  |
| --- | --- |
| Control de autoridades | 
* Wd: Q2263131
* WorldCat
* VIAF: 357130
* BIBSYS: 98040456
* BNF: 106927203
* CERL: cnp00999371
* GND: 100508278
* ISNI: 0000 0000 1071 6011
* LCCN: no2011132152
* NTA: 141354488
* OL: OL6143835A
* SUDOC: 121644480

 |